צעדת ריקוד הדגלים המסורתית, טקסי זיכרון לחללי מלחמת ששת הימים ושלל מופעים ילוו את חגיגות ה-50 לאיחוד ירושלים. שינויים יחולו בהסדרי התנועה. דגל ישראל ששטחו 180 מ"ר הונף בגבעת התחמושת: "מרגש"
חגיגות יום ירושלים ה-50 יצאו לדרך ובבירה יציינו אותו בשלל אירועים והופעות אל תוך הלילה. אמש (יום ג') התקיים בבית הנשיא אירוע "שרים לך ירושלים" לציון יובל שנים לאיחודה של ירושלים ובשעה 21:00 החל בכיכר ספרא קונצרט פתוח לקהל הרחב של התזמורת הסימפונית ירושלים, בהשתתפות מירי מסיקה, דוד דאור וקובי אפללו.
כמדי שנה יחגגו הסטודנטים הירושלמים את יום הסטודנט בכמה מוקדים: בגן סאקר יופיעו בין היתר ברי סחרוף, שלום חנוך, היהודים וסטטיק ובן אל. בכיכר ציון תופיע להקת מיומנה ועידן רייכל יעלה למופע בכיכר ספרא.
היום (ד') ייערכו האירועים הרשמיים לציון 50 שנה למלחמת ששת הימים. ב-11:00 ייערך בהר הרצל טקס אזכרה ממלכתי לבני העדה האתיופית שמתו בדרכם לארץ ישראל ובשעה 12:30 תקיים הכנסת ישיבת מליאה מיוחדת במעמד נשיא המדינה ראובן ריבלין ובמקום ינאמו ראש הממשלה בנימין נתניהו, יו"ר האופוזיציה יצחק הרצוג ויו"ר הכנסת יולי אדלשטיין.
בשעה 14:00 ייערך טקס אזכרה ממלכתי לחללי מלחמת ששת הימים בהר הרצל ובהמשך היום ייערכו טקסי זיכרון ללוחמים בסמוך לאנדרטאות הצנחנים.
עשרות אלפי אנשים צפויים לקחת חלק בצעדות שייערכו במהלך היום. חברי ארגון "March of life", נכדים של חיילים וקצינים גרמנים העוסקים בהנצחת השואה ובמאבק באנטישמיות, יקיימו לראשונה צעדה בדרך בורמה לציון 50 שנה לאיחוד ירושלים, לצד בנים ונכדים של ניצולים. הצעדה תצא לדרך בשעה שמונה בבוקר ממצפה הראל ותסתיים בצהריים בלטרון.
בשעה 16:00 תתחיל צעדת ריקוד הדגלים המסורתית שתתחיל במרכז העיר ותסתיים בעצרת מרכזית ברחבת הכותל בהשתתפות שרים ורבנים. במקביל יקיים ארגון תג מאיר את צעדת הפרחים, שבו יחלקו פעיליו פרחים ודפים עם מסרי סובלנות. במהלך ריקוד הדגלים יחולו שינויים בהסדרי התנועה וייחסמו לתנועת כלי רכב הרחובות הבאים והצירים המובילים אליהם: בצלאל, המלך ג'ורג', קרן היסוד, אגרון, יצחק קריב, שלמה המלך, דוד המלך, חטיבת ירושלים, סולטאן סולימאן, דרך יריחו, מעלה השלום, כביש מספר 1 (מצומת מטה ארצי לכיוון דרום), דרך חברון ממרים החשמונאית.
התנועה הירושלמית תקיים מצעד למשפחות לאורך פארק המסילה. המצעד יתחיל בשעה 17:00 בצומת אורנים ולהקת מארש דורדונמה תלווה את הצועדים עד לסיום במתחם התחנה.
את החגיגות יחתמו שני אירועים: טקס ממלכתי בגבעת התחמושת במעמד נשיא המדינה, ראש הממשלה, שרים, ראש העיר, הרמטכ"ל, מפכ"ל המשטרה והמשפחות השכולות, וכן חגיגות מסורתיות בישיבת מרכז הרב.
במהלך הטקס הממלכתי ייחסם לתנועה רחוב שרגאי בין השעות 17:00 ל-20:00. בגין החגיגות בישיבת מרכז הרב ייחסם לתנועת כלי רכב רחוב צבי יהודה בין שדרות הרצל לרחוב העילוי.
כתגובה לגוון הפוליטי שקיבל יום ירושלים, ייתקיימו כ-80 אירועים המקדמים סובלנות תחת הכותרת "יום ירושלים האחר". בין האירועים: בניית ירושלים מלגו בתחנת הרכבת הקלה, ציור קיר משותף בשכונת מקור ברוך וקונצרט ערבי יהודי. פירוט של האירועים ניתן למצוא באתר ירושלים סבלנית.
לרגל חגיגות ה-50 הונף אתמול דגל ישראל עצום מימדים מעל גבעת התחמושת. משקלו של הדגל 40 ק"ג, אורכו 18 מטרים ורוחבו 10 מטרים. "דגל כזה מעולם לא נתלה בארץ. היה מרגש", אמר אלון ולד, ראש תחום אירועים ושיווק במוזיאון גבעת התחמושת.
ולד התרגש להניף את הדגל ששטחו 180 מ"ר - 50 שנה לאחר הקרבות לאיחוד ירושלים במלחמת ששת הימים. "השנה החלטנו שאנחנו חוגגים את היובל לאיחוד העיר ומביאים כמעט 2,000 לוחמים משחררי ירושלים לטקס חגיגי בגבעת התחמושת וברחבת הכותל המערבי שבעיר העתיקה", סיפר. "החלטנו ללכת על דבר גדול. הדגל הוא כמעט כמו שתי חופות של מצנחים ועם הבריזות הראשונות של הבוקר הנפנו אותו".
הדגל המונומנטלי הונף על גבי תורן ענקי ומיוחד שנוצר במקור להנפת קווי מתח גבוה של חברת החשמל. אזרחי ירושלים שהשכימו קום הבוקר זכו לראות שיא ישראלי חדש מתנפנף ברוח.
ולד הוא בנו של קצין הצנחנים סרן רמי ולד ז"ל, שנפל בקרב הפריצה לגבעת התחמושת לפני 50 שנה. הוא גם משמש כנציג דור הבנים במוזיאון גבעת התחמושת.
"אבא שלי נפל בקרב במלחמת ששת הימים בגבעת התחמושת כשהייתי בן 10 חודשים", סיפר. "לא הכרתי אותו וכל חיי אני מנסה להתכתב עם דמותו של אבא שהוא נוכח-נפקד בחיי. ממש נקרעו לי הידיים כשהנפתי את הדגל. בכל זאת, 40 ק"ג זה לא דבר שהולך ברגל. הנפת דגל ישראל הגדול בארץ מהווה עבורי גאווה".